Karin Nødgaard (DF), 2012-02-07:
Der er ikke tvivl om, at familier, som oplever den sorg, det er at have et alvorligt sygt barn, er meget hårdt ramt.
Det gælder hele familien, hvis hverdag er påvirket af det, uanset om det er sygdom af kortere eller længere varighed.
I tidens løb har der været drøftelser om finansiering af tabt arbejdsfortjeneste for disse forældre, og det er vigtigt her at slå fast, at drøftelserne ikke har drejet sig om for eller imod, at der skal findes en økonomisk kompensation.
Det har der været enighed om.
Drøftelserne har primært drejet sig om, hvor disse midler skal findes.
Når Dansk Folkeparti under hele forhandlingsforløbet har været meget optaget af, at midlerne ikke tages fra satspuljen, skyldes det, at denne puljes formål er at forbedre vilkårene for modtagere af overførselsindkomster og svage grupper.
Den oprindelige hensigt med satspuljen var også, at midlerne skulle gå til eksperimenter og udviklingsprojekter på det sociale område.
Tabt arbejdsfortjeneste kan næppe omfattes af dette.
Tabt arbejdsfortjeneste er af blivende karakter, og derfor er det Dansk Folkepartis opfattelse, at midlerne dertil skal findes på finansloven.
Man må heller ikke glemme, at denne kompensation beløber sig til næsten ½ mia. kr. over de kommende 4 år, hvilket må siges at være en meget stor del af den samlede satspulje.
Derfor er det også ærgerligt, at regeringen ikke fandt midlerne på den samlede finanslov, så de ikke længere skulle tages fra den pulje, som kun finansieres af penge fra pensioner og andre overførselsindkomster.
Det er også på sin plads at nævne, at en stor del af de familier, som kan få del i puljen for tabt arbejdsfortjeneste, ikke er omfattet af den gruppe, som betaler til satspuljen, så det forstærker jo også vores ønske om, at midlerne skulle have været fundet på den samlede finanslov.
Dette var ikke muligt, og derfor accepterede vi i Dansk Folkeparti, at det finansieres over satspuljen.
Men det er absolut ikke noget, vi er tilhængere af, og vi beklager, at det ikke var muligt at få finansministeren med til at finde midlerne på den generelle finanslov.
Men vi ønsker heller ikke at tage disse ramte familier som gidsler, og derfor bakker vi selvfølgelig op om lovforslaget.
Så er der selvfølgelig spørgsmålet om beløbsstørrelsen.
Den har jo været diskuteret meget, og vi har også tidligere hørt den nævnt af de andre ordførere.
Dansk Folkeparti har ikke noget imod, at vi hæver loftet, som det sker med det her lovforslag.
Men for os er det altid vigtigt, at finansieringen begrundes, og at midlerne findes – og helst findes der, hvor man mener det er mest oplagt at finde dem.
Og det er som sagt på den samlede finanslov.
Afslutningsvis vil jeg gerne slå fast, at Dansk Folkeparti som ansvarligt parti vælger at være en del af satspuljekredsen, da vi finder, at der er mange svage og udsatte i vores samfund, der skal tilgodeses.
Men de steder, hvor der er flertal for at afskaffe satspuljen og i stedet hjælpe de mennesker, der har behov for hjælp, via den samlede finanslov, ville det klart være at foretrække.
Og så ville det også være sådan, at vi alle via vores skat ville bidrage i en størrelsesorden, som kunne blive fastsat ud fra vores indkomsts størrelse.
Desværre er der ikke flertal for det i det nuværende Folketing, men måske kan der ske ændringer fremover, når man når til en erkendelse af, at der bliver færre midler tilbage til de formål, satspuljen oprindelig var tiltænkt, nemlig eksperimenter og udviklingsprojekter på det sociale område.